b'\n_START_ARTICLE_\nMoby Lines\n_START_SECTION_\nHistoria\n_START_PARAGRAPH_\nNavarma perustettiin vuonna 1959. Yhti\xc3\xb6 aloitti liikenn\xc3\xb6innin Sardiniasta rannikon saariin pienell\xc3\xa4 Tanskasta ostetulla M/S Maria Maddalena -lautalla. Vuonna 1966 yhti\xc3\xb6 osti toisen lautan, M/S Bonaficion, ja aloitti liikenn\xc3\xb6innin Sardinian ja Korsikan v\xc3\xa4lill\xc3\xa4. Yhti\xc3\xb6 hankki seuraavan autolauttansa vuonna 1967 ja aloitti liikenn\xc3\xb6innin manner-Italian satamiin._NEWLINE_Ensimm\xc3\xa4inen Moby-etuliitett\xc3\xa4 k\xc3\xa4ytt\xc3\xa4nyt laiva oli vuonna 1982 Townsend Thoresenilta ostettu autolautta, joka sai uuden nimen M/S Moby Blue. Alus oli kaksi kertaa suurempi kuin Navarman siihen asti suurin alus. Vuoteen 1988 menness\xc3\xa4 Navarma hankki viel\xc3\xa4 nelj\xc3\xa4 suurempaa autolauttaa, joiden kaikkien nimen alussa oli Moby. Laivoilla yhti\xc3\xb6 aloitti uusia reittej\xc3\xa4 manner-Italiaan._NEWLINE_Vuonna 1991 yhti\xc3\xb6n laiva M/S Moby Prince oli osallisena toisen maailmansodan j\xc3\xa4lkeisen Italian suurimassa laivaonnettomuudessa, jossa laiva t\xc3\xb6rm\xc3\xa4si ankkurissa olleeseen \xc3\xb6ljytankkeriin ja 140 ihmist\xc3\xa4 kuoli._NEWLINE_1990-luvun alussa yhti\xc3\xb6 osti lis\xc3\xa4\xc3\xa4 k\xc3\xa4ytettyj\xc3\xa4 autolauttoja ja korvasi niill\xc3\xa4 1980-luvulla ostetut laivat. Samoihin aikoihin yhti\xc3\xb6n nimeksi tuli Moby Lines. Vuodesta 1996 eteenp\xc3\xa4in yhti\xc3\xb6n laivaston koko on kasvanut yhti\xc3\xb6n hankkiessa uusia suurempia ja nopeampia lauttoja, kuten uutena Daewoo Shipbuilding & Heavy Machinerylt\xc3\xa4 tilatut Moby Wonder, Moby Freedom ja Moby Aki. Vuonna 2003 yhti\xc3\xb6 teki sopimuksen Warner Brosin kanssa laivojensa maalaamisesta Looney Tunesin hahmoilla. Looney Tunes -teemainen v\xc3\xa4ritys oli kuitenkin vain suuremmissa laivoissa, pienemmiss\xc3\xa4 laivoissa oli yksinkertaisempi v\xc3\xa4ritys tai Moby Linesin valaslogo.'